Limbaj suburban al ministrului Eugen Teodorovici pe Facebook: ”Cred că ai tăi te-au făcut la nevoie și sigur le-a părut rău”. Ministrul susține că i-a fost spart contul

UPDATE 1: Eugen Teodorovici a declarat pentru Ştirile TVR că nu el administrează pagina de Facebook, iar totul este o campanie de denigrare. „Probabil că a fost spart contul. Mă cunoaşteţi? Mă cunoașteți? Este tipul meu de mesaj? Nu stau să mă uit, pentru că nu fac eu acest management de pagină de Facebook. Astfel de interacţiuni se petrec probabil la comandă. Uitaţi-vă de când a început această campanie de denigrare a mea”, a spus ministrul de Finanţe Eugen Teodorovici.

Ministrul Finanțelor, Eugen Teodorovici, a dat replici celor care îl întrebau de ce nu-și plătește datoria către stat folosind un limbaj suburban pe Facebook.

”Incredibil! Am ajuns să mai văd o inepție de care sunt obsedați mulți români. Un post de televiziune este capabil să ordone guvernanților ce să spună, ce să facă, ce să dreagă! Dacă un post de televiziune are politicieni marionete, înseamnă că toate celelalte posturi de televiziune au marionetele lor pe care le manipulează după bunul plac. Și atunci care este diferența între ele? O spune doar reitingul pe care-l obțin, deci, procentajul audiențelor. Nu înțeleg de ce a intrat în dizgrația multora doar un singur post de televiziune: Antena 3. Cu ce este mai bun Realitatea TV sau B1 TV?”, fusese comentariul la care a replicat Teodorovici.

”Limbajul folosit de un om în spațiul public definește caracterul și gradul lui de cultură”, i-a mai spus cineva.

Întrebat, într-un alt comentariu, când își achită datoria la stat, Teodorovici a avut o altă ieșire în decor: ”Nu vă mai luați după toți idioții, nu am nicio datorie la stat”.

Disputele pe Facebook ale ministrului Eugen Teodorovici vin pe fondul declarațiilor făcute de acesta, la finalul săptămânii trecute, pe tema recuperării de la președintele Klaus Iohannis a banilor încasați din închirierea casei pierdute în instanță.

La câteva minute după ce Liviu Dragnea l-a întrebat public, de pe holurile Palatului Parlamentului, despre situația recuperării banilor de la Iohannis, ministrul a intrat prin telefon la Antena 3 și a spus că i-a solicitat șefului ANAF situația exactă a datoriei președintelui.

A doua zi, Teodorovici a ieșit într-o conferință de presă și a făcut un apel public către Klaus Iohannis ”să fie un exemplu pentru români” și să achite toți banii obținuți din închirierea casei pierdute în instanță, chiar dacă încă nu s-a clarificat cine este proprietarul respectivului imobil (adică cui trebuie să dea președintele banii): statului sau celui care a revendicat drepturile de proprietate.

La scurt timp după ieșirea lui Eugen Teodorvici, senatorul PNL Florin Cîțu l-a ironizat amintindu-i ministrului o declarație făcută în 2016 despre propriile datorii la Fisc, în valoare de peste 73.000 de lei. Atunci, Teodorovici a spus că va plăti cum poate.

“O să plătesc în funcţie de ce pot să plătesc. O să văd dacă pot găsi un împrumut, eventual, să achit partea de penalităţi, ca să nu crească în continuare. Dacă aveam suma plăteam. Vă daţi seama că nu stăteam să plătesc penalităţi aiurea”, a spus atunci, într-o conferinţă de presă, Teodorovici.

Potrivit cotidianului Adevărul, lista din 2016, care arăta că Teodorovici datora ANAF peste 73.000 lei, a fost scoasă de pe site-ul data.gov.ro. Documentul conţinea aproape 200.000 de nume.